**Am încălecat pe-o șa...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Câte poveşti s-au terminat să-nceapă

Cu alt "a fost odată ca-n poveşti..."?

Hai, să-ţi arăt că lumea o să-ncapă

În fericirea de-a simţi că eşti

Prezent în gândul meu când dimineaţa

Mănâncă jar... şi-atunci pe-un alt tărâm

Pot alerga să risipesc din ceaţa

Prin care mergi. Adhoc să hotărâm

Să-ncălecăm pe şei de vânt, iubire,

Poveștile-s eterne, ia un loc

Să-ţi pun în mâini un gram de fericire

Şi-o să-nţelegi şi tu că nu mă joc.

- Nu punem punct, doar virgula-i prezentă

În fiecare basm, pân’ la sfârșit,

Povestea noastră are o amprentă

La fel ca-n eden fructul cel oprit.

"Și s-au iubit până la bătrânețe..."

E un final pe care noi nu-l știm

Că ne-am găsit demult, letopisețe

Au prevestit de veacuri că iubim

Așa cum numai în povești se-ntâmplă,

În alte locuri nu mai poți afla,

Ascultă, deci, cu mâinile la tâmplă

Iubirea... și-am încălecat pe-o șa...

Liliana Trif Ioan Grigoraș